Eins og fram hefur komið í Skessuhorni er unnið að byggingu 36 herbergja hótels í Húsafelli og miðar verkinu vel . Stefnt er á opnun í júlí en nú um páskana verður opnuð veitingasala og verslunin Húsafell Bistro . Málfríður Jónsdóttir frá Hvítárbakka í Borgarfirði er að læra til kokksins og hefur verið á nemasamningi hjá Galito á Akranesi frá júlí 2013 . Malla , eins og Málfríður er kölluð , mun starfa í sumar í Húsafelli segir Skessuhorni stuttlega frá því sem dregur ungt fólk til starfa í uppsveitum Borgarfjarðar . „ Framundan er mjög spennandi tími , þetta er góður skóli að fá að taka þátt í uppbyggingu nýs veitingastaðar . Dagarnir eru langir , allt að 19 tíma vinnutarnir og mikil vinna . Á sjálfu hótelinu sem verður opnað í júlí , verður „ fine dining “ restaurant og áhersla lögð á norrænt eldhús . Núna er verið að leggja allt kapp á að opna verslunina og bistro staðinn fyrir páska . Þar verða léttari réttir svosem salöt , pizzur og slíkt , “ segir Malla . Þau eru tvö sem vinna núna í eldhúsinu við undirbúning og að taka á móti kynningarhópum í tengslum við markaðssetningu hótelsins . Mikil fjölgun verður svo í sumar því áætlað er að um 35 manns komi til með að starfa á hótelinu . Fjarlægðin virðist ekki trufla því mikil ásókn var í störfin og þegar er búið að ráða tuttugu starfsmenn . „ Þetta er æðislegt umhverfi og búið að vera mjög krefjandi og skemmtilegt undirbúningsferli . Það er ekkert mál að sækja vinnu í Húsafell , klukkutíma akstur frá Akranesi og bein leið að mestu . Á vinnutörnum er svo gist í starfsmannabústöðum og fyrirkomulagið er mjög gott , “ segir Malla að lokum .